VS000521
Datum: 1990-12-31T01:00:00.000+01:00
datum_sodbe_i_stopnje: 1997-07-10T00:00:00.000Z
podrocje: višina odškodnine za nepremoženjsko škodo
institut: telesne bolečine - strah - skaženost - zmanjšanje življenjske aktivnosti
skupina: poškodbe hrbtenice in reber in njihove posledice - poškodbe prsne in trebušne votline in njihove posledice - poškodbe okolčja in stegnenice in njihove posledice
fischer: hudi primeri
odskodnina: 10300000 SIT
opombe: II Ips 354/98. Reviziji tožeče stranke je bilo delno ugodeno in je bila odškodnina za skaženost zvišana z 1.000.000,00 SIT na 2.000.000,00 SIT, za ZŽA pa s 4.000.000,00 SIT na 5.000.000,00 SIT.
sodisce: Vrhovno sodišče

## Oškodovanec

**Spol:**

ženska

**Starostna skupina:**

od 20 do 25 let

Osnovnošolka, kasneje dijakinja.

## Škodni dogodek

Prometna nesreča.

## Poškodba

Odprti zlom leve stegnenice, raztrganje vranice, natrganje jeter v predelu levega in desnega režnja, izliv krvi v trebušno votlino, zlom devetega rebra na desni strani, raztrganine v desnem čelnem predelu, na bradi in v predelu levega komolca, udarnine v predelu prsnega koša, trebušne stene in v predelu levega spodnjega uda.

## Telesne bolečine

2000000 SIT (razlika do vtoževane odškodnine še ni pravnomočna) Posebno hude telesne bolečine deset dni po poškodovanju, neprestano hude telese bolečine dvajset dni, neprestano srednje hude telesne bolečine dva meseca, občasne srednje hude bolečine v kumulativnem trajanju dveh tednov, nato neprestane lahke telesne bolečine v obdobju šestih mesecev in občasne lahke bolečine, katere so bile pogoste skozi obdobje štirih mesecev. Kot trajne posledične težave pa so ostale bolečine v levem kolku pri obremenitvi in v predelu brazgotin ob spremembah vremena.

#### Hospitalizacija

92 dni. Štirikrat je bila operirana v splošni anesteziji.

#### Nevšečnosti med zdravljenjem

Šestkrat je dobila transfuzijo krvi, izpostavljena je bila številnim žarčenjem pri rentgenskih preiskavah, podvržena je bila različnim instrumentalnim manipulacijam, več mesecev je bila povsem odvisna od negovalnega osebja, tudi pri najosnovnejših vsakodnevnih opravilih. Pri hoji je morala uporabljati dokomolčne bergle in še posebej neprijetno se je počutila v mavčevih hlačah, ko je bila povsem vezana na bolniško posteljo. Zdravljenje je potekalo v komplicirani obliki in zelo dolgo časa.

## Strah

1300000 SIT Hud primarni strah je tožnica trpela od trenutka nezgode do sprejema v bolnišnico, tako zaradi samega škodnega dogodka, kot zaradi smrtno nevarnih telesnih poškodb, ki se jih je zavedala. Primarni strah se je navezoval na strah sekundarnega značaja in je v zelo močni intenziteti trajal ves čas zdravljenja na oddelku za intenzivno nego in terapijo, kjer je zaradi narave samih poškodb in splošnega stanja občasno dosegel nivo neposrednega strahu za življenje. Nadalje je v obdobju dveh mesecev trpela tožnica srednje intenzivni strah pred nadaljnjimi komplikacijami, dolgotrajnost zdravljenja in celotna hoja z berglama oziroma prepoved normalnega obremenjevanja leve noge pa jo je navdajala s strahom glede negotovega izida zdravljenja, kar se je objektiviziralo s ponovno hospitalizacijo oz. operativnim posegom. Kasneje je bila skozi obdobje zdravljenja več mesecev zaskrbljena glede uspešnosti rehabilitacije, sočasno pa se je pojavljal lahek do zmeren strah pred trajnimi posledicami, predvsem glede invalidnosti in glede delovne zmogljivosti pri svojem poklicu. Utrpeli strah je trajno in pomembno porušil tožničino duševno ravnovesje.

## Zmanjšanje življenjske aktivnosti

5000000 SIT Zmanjšanje življenjskih aktivnosti predstavljajo funkcionalne posledice poškodovanja, od izgube vranice in manjše imunske odpornosti, do omejene gibljivosti levega kolka z indirektnim javljanjem omejene gibljivosti v desnem kolku. Mišična masa in moč pri stabilnosti medenice sta upadli. Opisano je povzročilo, da delo frizerke tožnica opravlja v omejenem obsegu in le kot lastno dejavnost. Omejena možnost gibanja in fizičnih aktivnosti ji je na psihičnem področju povzročila težave pri navezovanju stikov z okolico in pojav prekomerne telesne teže. Ta obseg svojih prikrajšav tožnica doživlja zelo intenzivno. Izvedenec ocenjuje, da je pri tožnici upoštevaje njeno starost, stopnjo oviranosti pri poklicnem delu in osebnem življenju, podana za 25% zmanjšana življenjska aktivnost.

## Skaženost

2000000 SIT Obseg poškodovanja s smrtno nevarnimi poškodbami je zaradi operativnih posledic skazil zunanji tožničin izgled (velike in dobro vidne brazgotine zaradi raztrganin in operativnih posegov po spodnji trebušni steni in v področju levega kolka ter stegnenice z brazgotinskimi defekti na obrazu), funkcionalna posledica odprtega zloma leve stegnenice pa je povzročila opazno šepanje. Zunanji tožničin izgled je opazno poslabšan, doživljanje skaženosti pa je intenzivno: tožnica ima kot mlado neporočeno dekle zato težave pri navezovanju socialnih in drugih stikov. Posledica teh težav je duševna bolečina, ki pa bo glede na mladost ostala trajna. Sodišče je poleg objektivnih meril (spremenjen zunanji izgled zbuja pomilovanje in pozornost, lahko tudi gnus v okolju), upoštevalo tudi opisano subjektivno doživljanje skaženosti.

---

ZOR člen 200, 203